Julkkismiesten ulkonäön ja älyn arvostelua, kikkelinpituuksia, omien aviomiesten ja naapurin lapsien tyhmyyden päivittelyä. Niin ilkeää tekstiä julkisuuden henkilöistä, ettei edes kaltaiseni ihmisvihaaja pysty sitä lukemaan. Keskustelujen perusteella mies on yleensä vain virheitä tekevä, liian pienen peniksen kantoteline.

Vauva.fi-nettisivulla naiset kirjoittavat asioita, jotka miesten kirjoittamina johtaisivat eduskuntakyselyyn ja vaatimuksiin sivun sensuroinnista. Tai henkilön valitsemiseen persujen eduskuntaryhmän puheenjohtajaksi.

Mutta nyt Vauva.fi on hassu camp-vitsi, johon suhtaudutaan hihitellen.

Siellä Mikael Jungnerin ulkonäön haukkuminen keskeytyy korkeintaan, kun oma vauveli herää päiväunilta.

Vauvan netistä löytyy muun muassa 260 kommenttia sisältävä keskustelu oman miehen peniksen koosta. Jos miehet vertailisivat noin paljon naisten vaginoiden kokoa, sivu vaadittaisiin poistettavaksi ja tuhottavaksi ja syylliset vaadittaisiin Senaatintorille mestattaviksi. Ja nykyajan naapurikyttääjät, sosiaalisen median moralistit vaatisivat boikottia koko Sanoma Medialle.

Mutta ei sitä kukaan vaadi, sillä sivulle kirjoittavat lähinnä naiset, eivät kollektiiviset syylliset eli miehet. Vauva-lehden lukijoista vain 15 prosenttia on miehiä, loput naisia tai muunsukupuolisia. Saman lehden Vauva.fi-nettisivuilla käydään 1,7 miljoonaa kertaa viikossa. Se on jonkin verran enemmän kuin 50 hengen julkkisten keskusteluryhmä.

Seiskan tällä viikolla julkaisemassa Cheekin, Elastisen ja Arman Alizadin ryhmässä puhuttiin sovinistisia. Siitä nousi oikeutetusti raivo. Mutta eivät naisetkaan keskenään mistään Higgsin bosonista tai Euroopan investointipankin sijoitusten järjettömyyksistä puhu. Seksistä nekin puhuvat. Julkkisten ryhmä oli suljettu. Sen sijaan Vauva-lehden sivulla pilkataan miehiä avoimesti. Vaikka sukupuolia on nykyään kuulemma yli 30 ja sukupuolensa saa määrittää itse, se ei koske ärsyttäviä miehiä. Vauva.fi:ssä ei näytetä kuvia panoista, mutta siellä kuvaillaan panoja.

Sama asenne-ero on muuallakin.

Poikien seksuaaliseen hyväksikäyttöön suhtaudutaan edelleen kepeästi. Kun naisopettajalla on suhde oppilaansa kanssa, se uutisoidaan ”seksisuhteena”, miesopettajalla se uutisoidaan hyväksikäyttönä.

Ja kun iltapäivälehdet julkaisevat ”karmeimmat treffit” -tyyppisiä juttuja, niissä päivitellään nimenomaan miesten vikoja, hienhajua, pienikokoisuutta tai sitä että mies oli niin sika, koska a) maksoi tai b) ei maksanut treffeillä.

Presidentti Tarja Halonen kehui joulun alla Maailmanpolitiikan koulun tilaisuudessa Kanadan pääministeriä komeaksi ja sai lähinnä hyväksyvää naurua osakseen. Jos tasavallan presidentti Niinistö kehuisi naispoliitikkoa hyvännäköisiksi, hän saisi naisjärjestöiltä saman käsittelyn kuin Saddam Hussein George W. Bushin hallinnolta.

Miehet pätevät seksuaalisilla saavutuksillaan, kuten viime aikojen paljastukset kertovat. Mutta ainakin julkisessa tilassa sitä tekevät enemmän naiset. Koko salarakas- ja kiss and tell -ilmiö kostuu julkkiskumppaneillaan leuhkivista naisista. Miehisissä saunailloissa kohtaa kuitenkin useammin puhetta omista sairauksista tai ruokaresepteistä. Panojutuilla kehujia pidetään lähinnä hieman säälittävinä.

Toki meitä ihmisiä kiinnostaa seksi aivan älyttömästi. Paneminen on paitsi biologinen vietti myös todella hyvä tapa karkottaa olemassaolon merkityksettömyyden tunne edes sen aktin ajaksi, kahdeksi minuutiksi.

Miksi?

Koska ihmisiä kiinnostaa kaikki, mikä liittyy eloonjäämiseen. Ihminen ei ole onnellisuuskone, vaan hengissäpysymiskone. Siksi meitä kiinnostaa itsemme kopioiminen eli lisääntyminen. Sekä elonjäämiseen liittyvät uhat. Persulle uhka on pakolainen ja vihreä. Vihreälle taas geenimanipuloitu ruoka ja persu.

Kun kerroin viime vuonna Iltalehden kolumnissani siitä, että olen joutunut usein seksuaalisen ahdistelun kohteeksi, jouduin lähinnä vittuilun kohteeksi. Miten tuon näköistä kaljua läskiä kukaan voi ahdistella? Esimerkiksi itsenimitetyn älymystön arvostamassa Image-lehdessä vittuiltiin minulle tästä usein. Kestän sen kyllä. Mutta naisten seksuaalinen hyväksikäyttö tuskin päätyisi vitsiksi. Ja hyvä niin, koska siinä ei ole oikein mitään hauskaa.

Mikä sitten on hauskaa?

Epäkorrekti vitsi on kuin ilmavaiva. Fiksu ihminen ei päästä sitä julkisessa tilassa. Mutta se pitää samalla tavalla päästää pois, tai muuten aivojen suolisto menee solmulle. On hienoa poseerata moraalisesti ylivoimaisena, mutta helvetin vaikea pidätellä nauruaan, kun se täysin epäkorrekti vitsi naurattaa.

Julkkisten ja kaikkien muidenkin salaiset keskusteluryhmät ovat vessoja. Ne ovat bajamaja sille kuonalle, joka kertyy aivokuoren alle, kun joutuu esiintymään hymyssä suin kaiken maailman hyväntekeväisyyskampanjoissa ja rahkamainoksissa.

Jos yhteiskunnassa aletaan pidätellä vitsiä liikaa, se johtaa siihen, että kaikkien aivot ovat pian surkastuneet ja solmussa. Tulevaisuuden dystopiassa kaikki vitsit voi kertoa enää vain yksin wc:n kaltaisessa vitsikopissa, ilman yleisöä.